L 229/28
ET
Euroopa Liidu Teataja
18.9.2023
d) asjakohase lisadokumendi esitamine, mis tõendab selle liikmesriigi või nende liikmesriikide, kus taotleja kavatseb oma rajatise luua, valmisolekut toetada sellise rajatise loomist; e) selliste asjakohase tegevuspõhimõtete olemasolu, sealhulgas tehnilise kaitse ja rakendusmeetmete puhul, mille eesmärk on tagada avalikustamata teabe ja intellektuaalomandi õiguste kaitse eelkõige selleks, et vältida ärisaladuste loata avalikustamist või kujunemisjärgus tehnoloogiat käsitleva tundliku teabe leket.
Komisjon esitab suunised nõutava teabe ja selle asjakohase vormi kohta.
3.
Komisjon menetleb taotlust, võtab vastu oma otsuse ning teavitab sellest taotlejat kuue kuu jooksul pärast täieliku taotluse kättesaamist.
Kui komisjon leiab, et taotluses esitatud teave ei ole täielik, annab ta taotlejale võimaluse esitada põhjendamatu viivituseta taotluse täiendamiseks vajalikku lisateavet.
Komisjoni otsuses määratakse projekti eeldatava kestuse alusel kindlaks staatuse kestus.
4.
Komisjon jälgib integreeritud tootmisrajatiste ja ELi avatud pooljuhitehaste loomisel ja käitamisel tehtud edusamme ning teavitab korrapäraselt Euroopa pooljuhtide nõukoda.
5.
Rajatise käitaja võib taotleda, et komisjon vaataks staatuse kestuse läbi või muudaks oma rakenduskavasid seoses kas artikli 13 lõikes 3 või artikli 14 lõikes 3 sätestatud nõuetele vastavusega, kui ta peab sellist läbivaatamist ettenägematute väliste asjaolude tõttu nõuetekohaselt põhjendatuks.
Sellise läbivaatamise alusel võib komisjon muuta käesoleva artikli lõike 3 kohaselt antud staatuse kestust või kiita heaks rakenduskavade muutmise.
6.
Kui komisjon leiab, et rajatis ei vasta enam kas artikli 13 lõikes 3 või artikli 14 lõikes 3 sätestatud nõuetele, annab ta integreeritud tootmisrajatise või ELi avatud pooljuhitehase käitajale võimaluse esitada selgitusi ja teha ettepanekuid asjakohaste meetmete kohta.
7.
Komisjon võib pärast konsulteerimist Euroopa pooljuhtide nõukojaga tunnistada kehtetuks otsuse, millega tunnustati integreeritud tootmisrajatise või ELi avatud pooljuhitehase staatust, kui tunnustamine põhines ebaõiget teavet sisaldaval taotlusel või kui olenemata käesoleva artikli lõikes 5 sätestatud menetluse lõpuleviimisest ei vasta integreeritud tootmisrajatis või ELi avatud pooljuhitehas kas artikli 13 lõikes 3 või artikli 14 lõikes 3 sätestatud nõuetele.
Enne sellise otsuse tegemist konsulteerib komisjon Euroopa pooljuhtide nõukojaga, olles eelnevalt esitanud kavandatava kehtetuks tunnistamise põhjused.
Mis tahes otsus integreeritud tootmisrajatise või ELi avatud pooljuhitehase staatuse kehtetuks tunnistamise kohta peab olema nõuetekohaselt põhjendatud ja käitajal on õigus selle kohta kaebus esitada.
8.
Rajatised, mille integreeritud tootmisrajatise või ELi avatud pooljuhitehase staatus on käesoleva artikli lõike 7 kohaselt kehtetuks tunnistatud, kaotavad kõik käesolevast määrusest tulenevad, selle staatuse tunnustamisega seotud õigused.
Selliste rajatiste suhtes kohaldatakse siiski jätkuvalt artikli 26 lõikes 1 sätestatud kohustust ajavahemiku jooksul, mis on samaväärne algselt käesoleva artikli lõike 3 kohaselt antud staatuse jaoks ettenähtud ajavahemikuga, või kui staatus vaadati läbi, siis käesoleva artikli lõike 5 kohaselt muudetud kehtivusaja jooksul.
Artikkel 16
Avalik huvi ja avaliku sektori toetus
1.
Integreeritud tootmisrajatisi ja ELi avatud pooljuhitehaseid käsitatakse avalikes huvides olevate rajatistena, kuna need aitavad kaasa liidu pooljuhtide varustuskindlusele ja pooljuhiökosüsteemi toimepidevusele.
2.
Ilma et see piiraks ELi toimimise lepingu artiklite 107 ja 108 kohaldamist, võivad liikmesriigid liidu pooljuhiöko­ süsteemi varustuskindluse ja toimepidevuse saavutamiseks kohaldada toetusmeetmeid ja näha ette haldustoetuse integreeritud tootmisrajatistele ja ELi avatud pooljuhitehastele kooskõlas artikliga 18.